पूर्व DCP बलकार को निज्जर का महकमा, बादल को हराने वाले खुडि्डयां नए कृषिमंत्री, धालीवाल का कद घटाया
Punjab Bhagwant Mann Cabinet Expansion Update;  पंजाब मंत्रिमंडल में आज चौथी बार विस्तार हो गया है। भगवंत मान अपनी कैबिनेट में करतारपुर के विधायक पूर्व DCP बलकार सिंह और लंबी से विधायक गुरमीत सिंह खुड्डियां को शामिल कर लिया है।
पंजाब मंत्रिमंडल में आज चौथी बार विस्तार हो गया है। भगवंत मान अपनी कैबिनेट में करतारपुर के विधायक पूर्व DCP बलकार सिंह और लंबी से विधायक गुरमीत सिंह खुड्डियां को शामिल कर लिया है। दोनों नए मंत्रियों को राज्यपाल बनवारी लाल पुरोहित ने राजभवन में पद एवं गोपनीयता की शपथ दिलाई। बलकार सिंह दोआबा क्षेत्र से ब्रह्मशंकर जिंपा के बाद दूसरे मंत्री हैं।
नए मंत्री बने बलकार सिंह को लोकल बॉडी महकमा दिया गया है। यह महकमा इंदरबीर सिंह निज्जर के पास था जिन्होंने मंगलवार शाम को ही कैबिनेट से इस्तीफा दे दिया था। बलकार सिंह पार्लियामेंट्री अफेयर महकमा भी देखेंगे।
गुरमीत सिंह खुडिड्यां को कृषि एवं किसान कल्याण, पशुपालन, फिशरीज व डेयरी विकास और फूड प्रोसेसिंग जैसे भारी-भरकम मंत्रालय दिए गए हैं। कृषि मंत्रालय अब तक कुलदीप धालीवाल के पास था। इस फेरबदल में उनका कद घटा दिया गया।
खेल एवं युवा सेवाएं महकमे देख रहे गुरमीत सिंह मीत हेयर की जिम्मेदारी बढ़ाते हुए उन्हें वाटर रिसोर्स, माइनिंग, साइंस टेक्नोलॉजी एवं एन्वार्यमेंट और लैंड एंड वाटर कंजर्वेशन विभाग सौंपे गए हैं।
ट्रांसपोर्ट मिनिस्टर लालजीत सिंह भुल्लर का कद बढ़ाते हुए उन्हें ग्रामीण विकास एवं पंचायती राज मंत्रालय भी दिया गया है। अब तक ये महकमा कुलदीप धालीवाल के पास था।
कुलदीप सिंह धालीवाल अब NRI अफेयर और प्रशासनिक सुधार मंत्रालय देखेंगे।
नए मंत्रियों के शपथ ग्रहण की तस्वीरें देखिए...
एक दिन पहले मंत्री इंदरबीर निज्जर ने दिया इस्तीफा
मंगलवार शाम को पंजाब के लोकल बॉडीज मिनिस्टर इंदरबीर सिंह निज्जर ने निजी कारणों का हवाला देते हुए अपना इस्तीफा मुख्यमंत्री भगवंत मान को सौंपा था। मुख्यमंत्री ने उसे स्वीकार करते हुए मंजूरी के लिए आगे राज्यपाल को भेज दिया।
सूत्रों के मुताबिक निज्जर ने खुले तौर पर सरकार की एक विजिलेंस जांच का विरोध किया था जिसके बाद उन्हें कुर्सी गंवानी पड़ी। निज्जर का इस्तीफा मंजूर होने के बाद राज्यपाल से नए मंत्रियों की शपथ के लिए समय लिया गया।
पंजाब में आम आदमी पार्टी की सरकार बनने के 15 महीने में निज्जर तीसरे मंत्री हैं, जिन्हें कुर्सी गंवानी पड़ी। इससे पहले डॉ. विजय सिंगला और फौजा सिंह सरारी को हटाया जा चुका है।
मंत्री बने बलकार बोले- सेवा करेंगे
कैबिनेट मंत्री के रूप में शपथ लेने के बाद राजभवन से बाहर निकले करतारपुर के विधायक बलकार सिंह ने कहा कि वह पहले भी लोगों की सेवा कर रहे थे और मंत्री बनकर भी लोगों की सेवा करते रहेंगे। उन्होंने कहा कि जालंधर लोकसभा उपचुनाव में जनता ने आम आदमी पार्टी का पूरा साथ दिया। बलकार सिंह ने कहा कि सूबे के मुख्यमंत्री भगवंत मान ने उन्हें सेवा करने का मौका बख्शा है और वह उनकी उम्मीदों पर खरा उतरेंगे।
बलकार सिंह और खुडि्डयां मंत्री क्यों बने?
1. जालंधर उपचुनाव में करतारपुर से सबसे ज्यादा लीड मिली
करतारपुर के विधायक बलकार सिंह को जालंधर लोकसभा उपचुनाव में अच्छे काम का इनाम मिला है। उन्हें जालंधर लोकसभा उपचुनाव में AAP कैंडिडेट सुशील रिंकू को अपने हलके से सबसे ज्यादा लीड दिलवाने के साथ-साथ दिग्गज अकाली नेता बिक्रम सिंह मजीठिया से पंगा लेने का रिवॉर्ड मिला है। बलकार के खिलाफ मजीठिया ने मोर्चा खोल रखा था, लेकिन बलकार ने डटकर मुकाबला किया था।
2. गुरमीत ने प्रकाश सिंह बादल को हराकर बनाया रिकॉर्ड
मुक्तसर जिले की लंबी सीट के विधायक गुरमीत सिंह खुड्डियां को शिरोमणि अकाली दल का किला भेदने और 5 बार के मुख्यमंत्री प्रकाश सिंह बादल को हराने के कारण मंत्री पद मिला है। खुड्डियां ने लगभग सवा साल पहले हुए विधानसभा चुनाव में लंबी सीट पर नामुमकिन को मुमकिन करते हुए अकाली दल के सरपरस्त एवं पूर्व CM बादल को उन्हीं के गृह क्षेत्र में हराकर इतिहास रचा था।
अब भी कैबिनेट में 2 मंत्रियों के पद खाली 
कैबिनेट के मानदंडों के अनुसार, पंजाब में सीटों के लिहाज से मुख्यमंत्री समेत 18 मंत्री बन सकते हैं, लेकिन अभी मौजूदा समय में मुख्यमंत्री भगवंत मान समेत 15 कैबिनेट मंत्री हैं। अब भी मंत्री निज्जर के इस्तीफे और 2 मंत्रियों को कैबिनेट में शामिल किए जाने के बावजूद 2 मंत्रियों को पद खाली रहेंगे। इन्हें सरकार अगले साल होने वाले लोकसभा चुनाव के बाद भर सकती है।
माझा का कद घटाकर दोआबा का बढ़ाया 
माझा क्षेत्र ने विधानसभा चुनाव में 25 में से 16 सीटें आम आदमी पार्टी की झोली में डाली थीं। सरकार में भी उसी के हिसाब से पांच मंत्रियों को जगह दी गई थी। लेकिन अब स्थानीय निकाय मंत्री इंद्रबीर सिंह निज्झर के इस्तीफा दे देने के बाद मान सरकार ने माझा से तो कोई मंत्री नहीं बनाया अलबत्ता दोआबा से एक और मंत्री बनाकर माझा का कद घटाकर दोआबा का बढ़ाया है।
मौजूदा दौर में माझा से अब 4 मंत्री रह गए हैं जबकि 69 में से 66 सीटें देने वाले मालवा क्षेत्र में एक मंत्री के बढ़ जाने से अब वहां से मुख्यमंत्री समेत मंत्रियों की संख्या 10 हो गई है। इसी तरह से अब दोआबा जिसने 18 में से 9 सीटें सत्ताधारी दल को दी वहां से 2 मंत्री हो गए हैं।